AIŠKINAMASIS RAŠTAS 
DĖL GYVENAMOJO NAMO ĮSIGIJIMO SAVIVALDYBĖS NUOSAVYBĖN PAGAL PROJEKTĄ „PANEVĖŽIO GRUPINIO GYVENIMO NAMŲ ASMENIMS SU INTELEKTO IR (AR) PSICHIKOS NEGALIA ĮKŪRIMAS“ 
2026 m. rugpjūčio     d.
Panevėžys

1. Sprendimo projekto tikslai ir uždaviniai: 
Šio sprendimo projekto tikslas – pritarti gyvenamojo namo su žemės sklypu įsigijimui įgyvendinant projektą „Panevėžio grupinio gyvenimo namų asmenims su intelekto ir (ar) psichikos negalia įkūrimas“ padidinant socialinių paslaugų ir infrastruktūros prieinamumą Panevėžio miesto savivaldybėje sudarant sąlygas asmenims su intelekto ir (ar) psichikos negalia gyventi bendruomenėje, stiprinti savarankiškumą ir integraciją. Projekte nagrinėjama viešosios paslaugos pasiūla – 3 grupinio gyvenimo namų įkūrimas Panevėžio miesto savivaldybėje. Savivaldybė privalo vykdyti Vietos savivaldos įstatyme numatytas savarankiškąsias funkcijas, iš kurių: „socialinių paslaugų teikimo užtikrinimas planuojant ir organizuojant socialines paslaugas, kontroliuojant bendrųjų socialinių paslaugų ir socialinės priežiūros kokybę, taip pat socialinių paslaugų įstaigų steigimas ir išlaikymas“ ir „sąlygų savivaldybės teritorijoje gyvenančių asmenų su negalia socialinei integracijai į savivaldybės bendruomenę sudarymas“. Grupinio gyvenimo namai – socialinės globos paslauga, kai namų aplinkoje ir gaudami nuolatinę specialistų pagalbą gyvena iki 10 nesavarankiškų suaugusių asmenų su negalia.
2024 m. kovo 28d. Panevėžio miesto savivaldybės tarybos sprendimu Nr.1-96 „ Dėl pritarimo projekto „Panevėžio grupinio gyvenimo namų asmenims su intelekto ir (ar) psichikos negalia įkūrimas“  įgyvendinimo plano teikimui Europos Sąjungos fondų investicijoms gauti, projekto dalinio finansavimo ir įgyvendinimo“ ir pagal projekto „Panevėžio grupinio gyvenimo namų asmenims su intelekto ir (ar) psichikos negalia įkūrimas“ 2024 m. liepos 30 d. sutartį Nr.25-403-P-0001, atsižvelgiant į Panevėžio miesto savivaldybės administracijos 2026 m. liepos 28 d. Gyvenamųjų namų pirkimo, įgyvendinant projektą „Panevėžio grupinio gyvenimo namų asmenims su intelekto ir (ar) psichikos negalia įkūrimas“ komisijos posėdžio protokolą Nr.18-1554, komisija pritarė gyvenamojo namo su žemės sklypu, esančio (duomenys neskelbtini) pirkimui už 252 000,00 Eur (du šimtai penkiasdešimt du tūkstančiai eurų), gyvenamojo namo bendras plotas – 338,64 kv. m., žemės sklypo plotas – 12 arų.

2. Siūlomos teisinio reguliavimo nuostatos, laukiami rezultatai: 

Savivaldybei nuosavybės teise priklausančio turto savininko funkcijas remdamasi įstatymais įgyvendina Savivaldybės taryba.


Nekilnojamųjų daiktų pirkimą reguliuoja Dėl žemės, esamų pastatų ar kitų nekilnojamųjų daiktų įsigijimo arba nuomos ar teisių į šiuos daiktus įsigijimo tvarkos aprašas, patvirtintas Lietuvos Respublikos Vyriausybės 2017 m. gruodžio 13 d. nutarimu Nr.1036 (toliau -Aprašas). Vadovaujantis Aprašo 67punktu Savivaldybės tarybai teikiamas sprendimo pirkti nekilnojamąjį daiktą (gyvenamąjį namą) Savivaldybės nuosavybėn projektas. Gyvenamasis namas su žemės sklypu  patikėjimo teise bus perduotas Panevėžio socialinių pokyčių centrui. 

3. Lėšų poreikis ir šaltiniai: 

Šiuo sprendimu įsigyjamas vienas 338,64 kv. m. gyvenamasis namas su 12 arų žemės sklypu, esantis (duomenys neskelbtini) už 252 000,00 Eur (du šimtai penkiasdešimt du tūkstančiai eurų). Už jį bus apmokėta 85 proc. ES lėšomis (214 200,00 Eur) ir 15 proc. Savivaldybės biudžeto lėšomis (37 800,00 Eur.).

 Visam projektui įgyvendinti (3 gyvenamųjų namų įsigijimui) skiriamos ES lėšos 1 359 970,54 Eur ir Savivaldybės biudžeto lėšos 239 994,81 Eur. 
4. Sprendimui priimti reikalingi pagrindimai, skaičiavimai ar paaiškinimai: 

Pagal UAB „Ober-haus“ nekilnojamojo turto vertinimo 2026 m. balandžio 15 d. ataskaitą, gyvenamasis namas ir žemės sklypas (duomenys neskelbtini) įvertintas 249 000,00 Eur (du šimtai keturiasdešimt devyni tūkstančiai eurų). Derybų metu suderėta kaina ir vertinimo ataskaitoje pateikta kaina neviršija Aprašo 49 punktu numatytų 10 procentų kainų skirtumo.

5. Kieno iniciatyva parengtas sprendimo projektas: 

Sprendimo projektą parengė Turto valdymo skyrius.

Kadangi asmens duomenys neskelbtini, su dokumentais galima susipažinti 327 kabinete.

Turto valdymo skyriaus vyriausioji eksploatavimo inžinierė           

  Eglė Skujienė
